Foto: Kun.uz O‘zbekiston Ichki ishlar vazirligi Toshkent shahri yo‘l-patrul xizmati xodimlariga Yaponiyada ishlab chiqarilgan va maxsus jihozlangan mototsikllarni taqdim etdi. Bundan ko‘zlangan maqsad – Toshkent shahrida tirbandliklarning oldini olishdir. Kun.uz manbasining xabar berishicha, mototsikllar modeli Honda bo‘lib, Toshkent shahriga 10 shunday transport vositasi ajratilgan. Ma’lumotlarga ko‘ra, ushbu mototsikllar poytaxt ko‘chalarida joriy yilning sentabr oyidan boshlab harakatlanadi. Avvalroq Samarqandda YPX xodimlariga Honda mototsikllari topshirilgani xabar qilingandi.